PMIndiaData/PMIndiaSum huggingface dataset:
प्रधानमंत्री ने पुणे में गन्‍ना वैल्यू चेन -विज़न 2025 शुगर पर आधारित अंतर्राष्‍ट्रीय सम्‍मेलन और प्रदर्शनी का शुभांरभ किया

प्रधानमंत्री श्री नरेन्‍द्र मोदी ने आज पुणे में गन्‍ना वैल्यू चेन –विज़न 2025 शुगर पर आधारित अंतर्राष्‍ट्रीय सम्‍मेलन और प्रदर्शनी का शुभारंभ किया। प्रधानमंत्री ने वसंतदादा शुगर इंस्‍टीट्यूट के परिसर में फसल प्रदर्शनी को भी देखा। इस अवसर पर प्रधानमंत्री ने कहा कि हमें इसके बारे में सोचना चाहिए कि किस प्रकार अनुसंधान से हमारे किसानों को मदद मिल सके। उन्‍होंने कहा कि गन्‍ना क्षेत्र के अलावा हमें वैश्विक स्‍तर पर प्रतिस्‍पर्धी बांस के उत्‍पादों के बारे में भी सोचना चाहिए। प्रधानमंत्री ने भूमि की अधिक उत्‍पादकता पर जोर देने का आह्वान किया। उन्‍होंने दलहनों की आवश्‍यकता की भी चर्चा करते हुए कहा कि इनके लिए बाज़ार सुनिश्चित है। प्रधानमंत्री ने कहा कि जब हम चीनी उद्योग की ओर देख रहे हैं, हम वैश्विक अर्थव्‍यवस्‍था को नजरअंदाज नहीं कर सकते। प्रधानमंत्री ने मृदा स्‍वास्‍थ्‍य कार्ड, सौर पम्‍पों आदि के प्रावधानों सहित किसानों के कल्‍याण के लिए केंद्र सरकार की ओर से उठाए गए कदमों की चर्चा की। प्रधानमंत्री ने 500 और 1000 रुपए के नोटों के विमुद्रीकरण के लिए केंद्र सरकार के हाल के निर्णय के बारे में चर्चा की और किसानों को आश्‍वस्‍त किया कि उन पर कर नहीं लगाया जाएगा।
जी-7 शिखर सम्मेलन के दौरान प्रधानमंत्री ने कनाडा के प्रधानमंत्री के साथ बैठक की

प्रधानमंत्री श्री नरेन्द्र मोदी ने कनाडा के प्रधानमंत्री श्री जस्टिन ट्रूडो के साथ जी-7 शिखर सम्मेलन के दौरान 27 जून 2022 को जर्मनी के श्लॉस एल्मौ में एक द्विपक्षीय बैठक की। साझा मूल्यों वाले मजबूत लोकतंत्रों के प्रमुखों के तौर पर दोनों नेताओं के बीच एक सकारात्मक बैठक हुई। बैठक के दौरान, दोनों नेताओं ने भारत-कनाडा द्विपक्षीय संबंधों पर विचार-विमर्श करते हुए व्यापार और आर्थिक संबंधों को और मजबूत बनाने, सुरक्षा और आतंकवाद का मुकाबला करने के साथ-साथ लोगों से लोगों के बीच संबंधों को और परिपक्व बनाने पर सहमति व्यक्त की। उन्होंने आपसी हित के वैश्विक और क्षेत्रीय मुद्दों पर भी विचारों का आदान-प्रदान किया।
प्रधानमंत्री कल मुंबई जाएंगे, मेक इन इंडिया सप्ताह का शुभारंभ करेंगे

कल प्रधानमंत्री श्री नरेन्द्र मोदी मुंबई जाएंगे और मेक इन इंडिया सप्ताह का शुभारंभ करेंगे। श्री नरेन्द्र मोदी एमएमआरडीए ग्राउंड, बांद्रा कुर्ला कॉम्पलेक्स में मेक इन इंडिया केन्द्र का उद्घाटन करेंगे। कार्यक्रम में स्वीडन के प्रधानमंत्री, फिनलैंड के प्रधानमंत्री और देश-विदेश के अन्य वरिष्ठ गणमान्य मौजूद होंगे। प्रधानमंत्री विभिन्न देशों के वरिष्ठ नेताओं के साथ द्विपक्षीय बैठक भी करेंगे। प्रधानमंत्री एनएससीआई, वर्ली में एक कार्यक्रम में मेक इन इंडिया सप्ताह का औपचारिक तौर पर उद्घाटन करेंगे। इसके अलावा वह वहां एकत्रित देश-विदेश के वरिष्ठ नेताओं और उद्योग जगत के अगुवाओं को संबोधित भी करेंगे। मेक इन इंडिया सप्ताह कार्यक्रम के जरिए इस अहम पहल को गति प्रदान करने की कोशिश की जाएगी और विनिर्माण क्षेत्र में दुनिया के समक्ष देश की उपलब्धियों को दिखाया जाएगा। इसके माध्यम से भारत को एक पसंदीदा विनिर्माण गंतव्य के तौर पर बढ़ावा दिया जाएगा। इससे पहले, कल मुंबई पहुंचने के बाद प्रधानमंत्री बॉम्बे आर्ट सोसायटी के नए बिल्डिंग कॉम्पलेक्स के उद्घाटन के मौके पर एक पट्टिका का अनावरण भी करेंगे। इस मौके पर वह वहां एकत्र लोगों को भी संबोधित करेंगे।
प्रधानमंत्री ने चीनी राष्ट्रपति से ताशकंद में एससीओ बैठक के मौके पर बातचीत की

प्रधानमंत्री नरेन्द्र मोदी ने आज शंघाई सहयोग परिषद (एससीओ) की बैठक के मौके पर ताशकंद में चीनी राष्ट्रपति शी जिनपिंग से मुलाकात की। राष्ट्रपति शी ने एससीओ में भारत के प्रवेश का स्वागत करते हुए कहा कि यह एससीओ को मजबूती देगा। प्रधानमंत्री मोदी ने एससीओ में भारत की सदस्यता के लिए चीन के समर्थन पर राष्ट्रपति शी का धन्यवाद किया। उसके बाद प्रधानमंत्री ने सिओल में होने वाली एनएसजी की बैठक के बारे में बात की, जिसकी बैठक में भारत की सदस्यता को लेकर विचार-विमर्श होना है। प्रधानमंत्री ने चीन से भारत के प्रस्ताव पर न्यायसंगत तथा निष्पक्ष रूप से आकलन करने का आग्रह किया तथा भारत के योग्यता के आधार पर ही निर्णय लेने को कहा। प्रधानमंत्री ने कहा कि चीन को सिओल में उभरती हुई आम सहमति में हिस्सा लेना चाहिए।
प्रधानमंत्री ने उत्तर प्रदेश के लोगों को उनके राज्य दिवस के अवसर पर शुभकामनाएं दी

प्रधानमंत्री श्री नरेन्द्र मोदी ने उत्तर प्रदेश के लोगों को उनके राज्य दिवस के अवसर पर शुभकामनाएं दी हैं। एक ट्वीट में, प्रधानमंत्री ने कहा, 'उत्तर प्रदेश के स्थापना दिवस पर राज्य के सभी लोगों को हार्दिक शुभकामनाएं। त्याग, तप, परंपरा और संस्कृति की पावन भूमि रहा यह राज्य आज आत्मनिर्भर भारत के निर्माण में महत्वपूर्ण भूमिका निभा रहा है। मेरी कामना है कि चौतरफा विकास की ओर अग्रसर यह प्रदेश यूं ही नई ऊंचाइयों को छूता रहे।'
सिविल सेवा दिवस पर आयोजित समारोह के समापन सत्र में प्रधानमंत्री का वक्‍तव्‍य

प्रधानमंत्री श्री नरेन्‍द्र मोदी ने आज लोक सेवकों से सकारात्‍मक नजरिया बनाये रखने, विपरीत परिस्थितियों को अवसर में तब्‍दील करने और प्रवीणता हासिल करने का आग्रह किया। सिविल सेवा दिवस पर लोक सेवकों को सम्‍बोधित करते हुए प्रधानमंत्री ने स्‍वतंत्र भारत की सिविल सेवाओं और राष्‍ट्रीय एकता में सिविल सेवाओं की भूमिका पर सरदार पटेल के विजन को स्‍मरण किया। प्रधानमंत्री ने कहा कि आज सामाजिक-आर्थिक एकता भी सिविल सेवाओं का एक उद्देश्‍य होना चाहिए। उन्‍होंने कहा कि आज राष्‍ट्रीय एकता का उद्देश्‍य डिजिटल ज्ञान के क्षेत्र में नजर आने वाली खाई के साथ-साथ शहरी-ग्रामीण की खाई को भी पाटना और सामाजिक-आर्थिक विषमता के सभी स्‍वरूपों को समाप्‍त करना है। उन्‍होंने कहा कि समूची प्रशासकीय प्रणाली को समाज की जरूरतों को पूरा करने में लगा दिया जाना चाहिए। प्रधानमंत्री ने लोक सेवकों से सकारात्‍मक नजरिया अपनाने और अपने परिवार के साथ बेहतर समय बिताने का आग्रह करते हुए उन्‍हें ‘शीलम् परम् भूषणम्’ (चरित्र ही सर्वोच्‍च गुण है) की याद दिलाई। प्रधानमंत्री ने कहा, ‘ऐसा न हो कि आपकी जिन्‍दगी कोई फाइल बनकर रह जाये।’ सुशासन का जिक्र करते हुए प्रधानमंत्री ने कहा कि इसके लिए जवाबदेही, उत्तरदायित्‍व एवं पारदर्शिता की कला की नितांत आवश्‍यकता है। उन्‍होंने कहा कि भारतीय अर्थव्‍यवस्‍था अब ‘अभाव’ को पीछे छोड़ ‘बहुलता’ की तरफ अग्रसर हो गई है, अत: सिविल सेवाओं के लिए क्षमता सृजन की जरूरत है ताकि लोगों की सेवा बेहतर ढंग से करना संभव हो सके। प्रधानमंत्री ने वरिष्‍ठ लोक सेवकों से युवाओं को सिविल सेवाओं की तरफ आकर्षित करने और इनसे जुड़ने के लिए प्रेरित करने का आग्रह किया, ताकि सर्वोत्‍तम प्रतिभा सरकार के लिए सदैव उपलब्‍ध रहे। उन्‍होंने ‘गोल्‍डमैन-सैश रिपोर्ट’ का जिक्र किया जिसमें कहा गया है कि सरकार को प्रभावशाली बनाने के एशियाई औसत स्‍तर पर पहुंचने में भारत को एक दशक लग जायेगा। उन्‍होंने कहा कि वैसे तो पॉलिटिकल इंटरफरेंस अवांछनीय है, लेकिन प्रजातंत्र में जन‍-हितेषी शासन सुनिश्चित करने के लिए पॉलिटिकल इंटरवेंशन आवश्‍यक है। उन्‍होंने लोक सेवकों से अलग-थलग रहने के बजाय एक टीम के रूप में काम करने का आग्रह किया। प्रधानमंत्री ने लोक प्रशासन में उल्‍लेखनीय कदमों के मद्देनजर वर्ष 2012-13 एवं वर्ष 2013-14 के लिए ‘लोक प्रशासन में उत्‍कृष्‍टता पुरस्‍कार’ प्रदान किये। प्रधानमंत्री ने इस अवसर पर ‘बेस्‍ट प्रैक्टिसेज-टुमारो इज हियर’ पुस्‍तक का विमोचन भी किया।
प्रधानमंत्री ने 49वें राज्यपाल सम्मेलन के उद्घाटन सत्र को संबोधित किया

प्रधानमंत्री श्री नरेंद्र मोदी ने आज राष्ट्रपति भवन में 49वें राज्यपाल सम्मेलन के उद्घाटन सत्र को संबोधित किया। प्रधानमंत्री ने इस विषय पर विस्तार से चर्चा की कि कैसे राज्यपालों को जीवन के विविध क्षेत्रों में अपने अनुभव का प्रयोग करना चाहिये ताकि लोग केंद्र की विभिन्न विकासात्मक योजनाओं का अधिकतम लाभ ले सकें। उन्होंने कहा कि हमारे संघीय ढांचे और संवैधानिक व्यवस्था में राज्यपाल की संस्था को एक केंद्रीय भूमिका का निर्वाह करना है। उन्होंने कहा कि उन राज्यों के राज्यपाल जहां कि आदिवासी जनसंख्या बड़ी मात्रा में है वहां पर सरकार की शिक्षा, खेल और वित्तीय समावेश की योजनाओं का लाभ आदिवासी समुदायों तक पहुंचाना सुनिश्चित करने में सहायता कर सकते हैं। उन्होंने कहा कि आदिवासी समुदायों ने स्वतंत्रता संग्राम में महत्वपूर्ण भूमिका अदा की है और इसको पहचान मिलनी चाहिये और इसे डिजिटल संग्रहालयों के जरिये भविष्य की पीढ़ियों के लिये दर्ज किया जाना चाहिये। प्रधानमंत्री ने कहा कि राज्यपाल विश्वविद्यालयों के कुलाधिपति भी हैं। उन्होंने कहा कि 21 जून के अंतरराष्ट्रीय योग दिवस के अवसर का युवाओं में योग के बारे में जागरूरकता बढ़ाने के लिये प्रयोग किया जा सकता है। इसी तरह, उन्होंने जोर दिया कि महात्मा गांधी की 150वीं जयंती पर आयोजित किये जाने वाले कार्यक्रमों के लिये विश्वविद्यालय केंद्रीय भूमिका निभा सकते हैं। प्रधानमंत्री ने विकास से संबंधित कुछ अहम विषयों की भी चर्चा की जैसे राष्ट्रीय पोषण अभियान, गावों का विद्युतीकरण, और आकांक्षी जिलों में जिलों में विकास से संबंधी मानक। उन्होंने सुझाव दिया कि राज्यपाल उन गावों का दौरा कर खुद विद्युतीकरण के लाभ जान सकते हैं जिनमें हाल ही में बिजली पहुंची है। उन्होंने कहा कि हाल ही में 14 अप्रैल से चालू गये ग्राम स्वराज अभियान के तहत 16,000 गावों में सरकार की 7 योजनाओं को पूरी तरह से लागू किया गया है। उन्होंने कहा कि जन भागीदारी के जरिये इन गावों को 7 समस्याओं से पूरी तरह से मुक्त किया गया है। उन्होंने कहा कि ग्राम स्वराज अभियान को 15 अगस्त के लक्ष्य के साथ अब 65,000 नये गावों में लागू किया गया है। प्रधानमंत्री ने सुझाव ने कहा कि अगले वर्ष आयोजित होने वाले 50वें राज्यपाल सम्मेलन के लिये तैयारी तुरंत आरंभ कर दी जानी चाहिये। इस प्रयास के जरिये इस वार्षिक आयोजन को और अधिक उपयोगी बनाने की कोशिश करनी चाहिये।
प्रधानमंत्री ने पंडित जवाहरलाल नेहरू को उनकी पुण्यतिथि पर श्रद्धांजलि अर्पित की

प्रधानमंत्री श्री नरेन्द्र मोदी ने भारत के प्रथम प्रधानमंत्री पंडित जवाहरलाल नेहरू को उनकी पुण्यतिथि पर श्रद्धांजलि अर्पित की है। एक ट्वीट में प्रधानमंत्री ने कहा हैः “पंडित जवाहरलाल नेहरू जी को उनकी पुण्यतिथि पर श्रद्धांजलि।”
प्रधानमंत्री की जमशेदजी नुसेरवानजी टाटा की 175वीं जयंती पर स्मारक सिक्के को जारी करने के अवसर पर की गई टिप्पणी

प्रधानमंत्री श्री नरेन्द्र मोदी ने टाटा समूह के संस्थापक जमशेदजी नुसरवानजी टाटा को श्रद्धांजलि अर्पित की और कहा कि जो सत्ता की इच्छा या सत्ता पाये बिना इतिहास रचते हैं वे सचमुच महान होते हैं। प्रधानमंत्री जमशेदजी नुसेरवानजी टाटा की 175वीं जयंती पर स्मारक सिक्के को जारी करने के बाद बोल रहे थे। उन्होंने जमशेदजी टाटा की पर्यावरण अनुकूल ऊर्जा के उनके दृष्टिकोण और टाटा समूह से जुड़े लोगों के कल्याण के लिए उठाये गये कदमों के लिए उनकी सराहना की। प्रधानमंत्री ने कहा कि किसी व्यवसायी द्वारा भारी धनराशि दान में देने की संस्कृति पश्चिमी दुनिया के लिए नई थी, लेकिन जमशेदजी टाटा ने इसे बहुत पहले कर दिया था। श्री नरेन्द्र मोदी ने 1893 में जापान से कनाडा जाते हुए जहाज पर स्वामी विवेकानंद और जमशेदजी टाटा के बीच हुई मुलाकात का भी जिक्र किया। उन्होंने कहा कि दो महान व्यक्तियों-एक संन्यासी और दूसरा उद्योगपति-ने एक ही विचारधारा को साझा किया और एक आत्मनिर्भर भारत के लिए उनका एक ही साझा दृष्टिकोण था। प्रधानमंत्री ने कहा कि उनके लिए जमशेदजी टाटा के सम्मान में स्मारक सिक्के जारी करना एक गर्व की बात है। इस अवसर पर वित्त राज्यमंत्री श्री जयंत सिन्हा और टाटा संस के चेयरमैन श्री साइरस मिस्त्री भी उपस्थित थे।
मंत्रिमंडल को इंडोनेशिया और किर्गिज गणराज्य के साथ युवा एवं खेल मामलों में सहयोग के लिए एमओयू की जानकारी दी गई

प्रधानमंत्री श्री नरेन्‍द्र मोदी की अध्यक्षता में केंद्रीय मंत्रिमंडल को भारत और इंडोनेशिया एवं किर्गिज गणराज्य के बीच हस्ताक्षरित समझौता ज्ञापनों (एमओयू) से अवगत कराया गया। (क) युवा एवं खेल मामलों में सहयोग के लिए इंडोनेशिया और (ख) युवा विकास के क्षेत्र में सहयोग के लिए किर्गिज गणराज्‍य के साथ एमओयू पर हस्‍ताक्षर किए गए हैं। एमओयू के तहत इंडोनेशिया और किर्गिज गणराज्य के साथ यूथ एक्‍सचेंज प्रोग्राम आयोजित करने और युवा एवं खेल संबंधी अन्‍य मामलों में सहयोग करने की परिकल्‍पना की गई है। अंतरराष्‍ट्रीय यूथ एक्‍सचेंज प्रोग्राम युवाओं के बीच विचारों, मूल्‍यों एवं संस्‍कृति के आदान-प्रदान को बढ़ावा देता है और युवाओं में अंतरराष्‍ट्रीय नजरिया विकसित करने में मदद करता है। साथ ही इस प्रकार के कार्यक्रमों के आयोजन से शांति एवं सामंजस्‍य को बढ़ावा मिलता है और विभिन्‍न देशों के बीच मैत्रीपूर्ण संबंधों को बल मिलता है। युवा एवं खेल संबंधी अन्‍य मामलों में सहयोग से सहभागी देशों में युवाओं के विकास और खेलों को प्रोत्‍साहित करने में भी मदद मिलती है। युवा एवं खेल के क्षेत्र में द्विपक्षीय आदान-प्रदान कार्यक्रमों से होने वाले लाभ जाति, धर्म और लिंग के आधार पर भेदभाव किए बिना सभी युवाओं के लिए समान रूप से उपलब्‍ध होंगे। युवाओं के आदान-प्रदान एवं अन्य कार्यक्रमों में भागीदारी के लिए चयन वस्‍तुनिष्‍ठ एवं पारदर्शी तरीके से किया जाएगा और एमओयू के तहत आयोजित कार्यक्रमों के परिणाम सार्वजनिक छानबीन के लिए खुले रहेंगे। युवाओं के आदान-प्रदान एवं अन्य कार्यक्रमों से युवाओं के बीच अंतर्राष्ट्रीय नजरिया विकसित करने और उनके ज्ञान एवं विशेषज्ञता को समृद्ध करने में मदद मिलेगी।
प्रधानमंत्री ने दिल्ली- मेरठ एक्सप्रेस-वे की आधारशिला फलक का अनावरण किया

प्रधानमंत्री श्री नरेन्द्र मोदी ने आज नोएडा के सेक्टर 62 में दिल्ली-मेरठ एक्सप्रेस-वे की आधारशिला फलक का अनावरण किया। इस अवसर पर प्रधानमंत्री ने ब्रितानी शासन से आजादी के लिए 1857 के आंदोलन में मेरठ की भूमिका का स्मरण किया और कहा कि दिल्ली-मेरठ एक्सप्रेस-वे प्रदूषण से मुक्ति प्रदान करेगा। विकास के लिए लोगों की आकांक्षाओं का जिक्र करते हुए प्रधानमंत्री ने कहा कि अच्छी सड़कें विकास की प्रथम पूर्व शर्तों में से एक हैं। उन्होंने कहा कि यह एक्सप्रेस-वे पश्चिमी उत्तर प्रदेश में विकास को बढ़ावा देगा। उन्होंने पूर्व प्रधानमंत्री श्री अटल बिहारी वाजपेयी की स्वर्णिम चतुर्भुज परियोजना एवं प्रधानमंत्री ग्राम सड़क योजना के जरिये देश को आपस में जोड़ने के विजन का स्मरण किया। प्रधानमंत्री ने किसानों के लिए पर्याप्त सिंचाई सुविधाएं सुनिश्चित करने के लिए प्रधानमंत्री कृषि सिंचाई योजना समेत अन्य विकास योजनाओं की चर्चा की। प्रधानमंत्री ने कहा कि श्रेणी- III एवं श्रेणी- IV वर्गों में सरकारी नौकरियों के लिए साक्षात्कार को खत्म करने के द्वारा सरकार 01 जनवरी, 2016 को देश के युवाओं को एक अनोखा उपहार दे रही है। प्रधानमंत्री ने सभी राजनीतिक दलों से 2016 में एक संकल्प करने की अपील की कि वे संसद का कार्य चलने देंगे और गरीबों के लाभ के लिए काम करेंगे। उन्होंने कहा कि भारत के नागरिकों ने अपने प्रतिनिधियों का निर्वाचन संसद में बहस करने, परिचर्चा करने एवं विचार-विमर्श करने के लिए किया है इसलिए यह उनका दायित्व है। इस अवसर पर उत्तर प्रदेश के राज्यपाल श्री राम नाईक, केन्द्रीय मंत्री श्री नितिन गडकरी, केंद्रीय राज्य मंत्री (स्वतंत्र प्रभार) डॉ. महेश शर्मा एवं केंद्रीय राज्य मंत्री श्री पी राधाकृष्णन भी उपस्थित थे।
प्रधानमंत्री ने अंजुम मौडगिल को महिलाओं की 50 मीटर राइफल 3 पोजीशन प्रतियोगिता में रतज पदक जीतने पर बधाई दी

प्रधानमंत्री श्री नरेन्द्र मोदी ने अंजुम मौडगिल को महिलाओं की 50 मीटर राइफल 3 पोजीशन प्रतियोगिता में रजत पदक जीतने पर बधाई दी है। प्रधानमंत्री ने कहा, “महिलाओं की 50 मीटर राइफल 3 पोजीशन प्रतियोगिता में रजत पदक जीतने के लिए अंजुम मौडगिल पर हमें गर्व है।”
विश्‍व के तेल और गैस विशेषज्ञों के साथ प्रधानमंत्री की बातचीत

प्रधानमंत्री श्री नरेन्‍द्र मोदी ने आज विश्‍व के तेल और गैस विशेषज्ञों के साथ बातचीत की। यह बातचीत दो घंटे चली। बातचीत के दौरान केंद्रीय मंत्रीगण श्री अरुण जेटली, श्री पियूष गोयल और श्री धर्मेन्‍द्र प्रधान, नीति आयोग के अध्‍यक्ष श्री अरविंद पनगढि़या सहित सरकार और नीति आयोग के आला अधिकारी भी उपस्थित थे। बातचीत में भारत की ऊर्जा क्षमता में गैस का हिस्‍सा बढ़ाने, तेल और गैस की खोज में नए निवेश, नियामक ढांचे, तेल और गैस क्षेत्रों में अंतर्राष्‍ट्रीय भूमिका, शेल गैस और कोल-बेड मिथेन जैसे उभरते क्षेत्रों तथा ‘मेक इन इंडिया’ के दायरे में तेल तथा गैस क्षेत्र को लाने के संबंध में संभावनाओं पर चर्चा की गई। प्रधानमंत्री ने अपने विजन का उल्‍लेख करते हुए इस बात पर जोर दिया कि तेल तथा गैस क्षेत्र की भूमिका बढ़ाई जाए, निवेश किया जाए, प्रौद्योगिकी का उन्‍नयन किया जाए और मानव संसाधन का विकास किया जाए।
प्रधानमंत्री ने प्रसिद्ध टेनिस खिलाड़ी श्री नरेश कुमार के निधन पर शोक व्यक्त किया

प्रधानमंत्री श्री नरेन्द्र मोदी ने प्रसिद्ध टेनिस खिलाड़ी श्री नरेश कुमार के निधन पर गहरा दुःख व्यक्त किया है। अपने एक ट्वीट में, प्रधानमंत्री ने कहा: “श्री नरेश कुमार को भारतीय खेलों में उनके अग्रणी योगदान के लिए याद किया जाएगा। उन्होंने टेनिस को लोकप्रिय बनाने में प्रमुख भूमिका निभाई। एक महान खिलाड़ी होने के अलावा वे एक असाधारण मार्गदर्शक भी थे। उनके निधन से दुखी हूं। मेरी संवेदनाएं उनके परिवार और दोस्तों के साथ हैं। ओम शांति।”
प्रधानमंत्री प्रौद्योगिकी उत्‍साहियों के साथ डिजिटल संवाद करेंगे

प्रधानमंत्री श्री नरेन्‍द्र मोदी प्रौद्योगिकी उत्‍साहियों के साथ डिजिटल संवाद करेंगे। इस संवाद में वह डिजिटल इंडिया पहल पर चर्चा करेंगे। प्रधानमंत्री ने प्रौद्योगिकी उत्‍साहियों को डिजिटल इंडिया पर अपने विचार और सुझाव साझा करने को आमंत्रित किया है। इसके लिए वे #DigitalDialogue का इस्‍तेमाल कर सकते है। प्रधानमंत्री ने कहा कि वह रविवार 05 जुलाई, 2015 को प्रौद्योगिकी उत्‍साहियों के कुछ प्रश्‍नों का उत्‍तर भी देंगे। #DigitalDialogue के इस्‍तेमाल से फेसबुक, ट्वीटर और लिंकेडिन जैसे मंचों से प्रश्‍न साझा किये जा सकते हैं।
कैबिनेट ने उच्‍च गुणवत्तापूर्ण वस्त्रों के क्षेत्र में सहयोग के लिए भारत और जापान के बीच सहमति पत्र को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल नेजापानी बाजार हेतु भारतीय वस्त्रों और परिधानों की गुणवत्ता एवं परीक्षण को बेहतर करने के लिएवस्‍त्र समिति, भारत और मेसर्स निसेनकेन क्वालिटी इवैल्यूएशन सेंटर, जापान के बीच एक सहमति पत्र (एमओयू) पर हस्ताक्षर किए जाने को मंजूरी दे दी है। यह एमओयूमेसर्स निसेनकेन क्वालिटी इवैल्यूएशन सेंटर, जापान को वस्‍त्र और परिधान उत्पादों के लिए भारत में अपने सहकारी परीक्षण एवं निरीक्षण सेवा प्रदाता के रूप मेंवस्त्र समिति को निर्दिष्‍ट करने में सक्षम करेगा। इन वस्‍त्र और परिधान उत्‍पादों में तकनीकी वस्त्र के साथ-साथ ऐसाकोई अन्य उत्पाद भी शामिल हो सकेगा जिन पर घरेलू और विदेशी ग्राहकों/खरीदारों दोनों के लिएबाद की किसी तिथि पर परस्पर सहमति व्यक्त की जाएगी।
प्रधानमंत्री 27 फरवरी को भारत खिलौना मेला 2021 का उद्घाटन करेंगे

प्रधानमंत्री श्री नरेन्‍द्र मोदी 27 फरवरी, 2021 को सुबह 11 बजे वीडियो कॉन्‍फ्रेंस के माध्‍यम से भारत खिलौना मेला 2021 का उद्घाटन करेंगे। बच्‍चों के मस्तिष्क विकास में खिलौने महत्‍वपूर्ण भूमिका निभाते हैं और मनोवैज्ञानिक गतिविधि तथा ज्ञान की कुशलता बढ़ाने में बच्‍चों की मदद करते हैं। अगस्‍त 2020 में अपने मन की बात कार्यक्रम को संबोधित करते हुए प्रधानमंत्री ने कहा था कि खिलौने न केवल क्रियाशीलता बढ़ाते हैं बल्कि महत्‍वाकांक्षाओं को पंखभी लगाते हैं। बच्‍चे के समग्र विकास में खिलौनों के महत्‍व की चर्चा करते हुए प्रधानमंत्री ने पहले भी भारत में खिलौनों के उत्‍पादन को बढ़ाने पर बल दिया है। भारतखिलौना मेला 2021 का आयोजन प्रधानमंत्री के इस विजन के अनुरूप किया जा रहा है। मेले के बारे में यह मेला 27 फरवरी से 2 मार्च, 2021 तक चलेगा। इसका उद्देश्‍य सतत लिंकेज बनाने तथा उद्योग के समग्र विकास पर विचार-विमर्श करने के लिए एक ही प्‍लेटफॉर्म पर खरीददारों, विक्रेताओं, विद्यार्थियों, शिक्षकों, डिजाइनरों आदि सहित सभी हितधारकों को लाना है। इस प्‍लेटफॉर्म के माध्‍यम से सरकार और उद्योग एक साथ विचार करेंगे कि कैसे भारत को खिलौना निर्माण और आउट सोर्सिंग का अगला वैश्विक हब बनाया जाए।ऐसा खिलौना क्षेत्र में निवेश आकर्षित करके तथा निर्यात बढ़ाकर किया जा सकता है। ई-कॉमर्स सक्षम वर्चुअल प्रदर्शनी में 30 राज्‍यों तथा केन्‍द्र शासित प्रदेशों के 1000 से अधिक एक्‍जीबिटर अपने उत्‍पाद दिखाएंगे। इसमें परंपरागत भारतीय खिलौनों के साथ-साथ इलेक्‍ट्रॉनिक टॉय, प्‍लस टॉय, पजल तथा गेम्‍स सहित आधुनिक खिलौने दिखाए जाएंगे। खिलौना मेला में खिलौना डिजाइन तथा उत्‍पादन के क्षेत्र में प्रसिद्ध भारतीय तथा अंतर्राष्‍ट्रीय वक्‍ता विचार-विमर्श करेंगे। बच्‍चों के लिए यह मेला पारंपरिक खिलौना बनाने में कौशल प्रदर्शन और खिलौना संग्रहालयों तथा फैक्‍ट्रियों का वर्चुअल विजिट सहित अनेक गतिविधियों में भाग लेने का अवसर है।
प्रधानमंत्री ने डॉ. श्यामा प्रसाद मुखर्जी की जयंती पर उन्हें श्रद्धांजलि अर्पित की

प्रधानमंत्री श्री नरेन्‍द्र मोदी ने आज डॉ. श्यामा प्रसाद मुखर्जी की जयंती पर उन्‍हें श्रद्धांजलि अर्पित की। प्रधानमंत्री ने कहा, ‘मैं डॉ. श्यामा प्रसाद मुखर्जी की जयंती पर उन्‍हें नमन करता हूं। एक सच्‍चे देशभक्त के रूप में उन्होंने भारत के विकास में उत्‍कृष्‍ट एवं अनुकरणीय योगदान दिया। उन्होंने भारत की एकता को निरंतर आगे बढ़ाने के लिए अथक साहसि‍क प्रयास किए। उनके अनमोल विचार और आदर्श देश भर में करोड़ों लोगों को नई ऊर्जा से भर देते हैं।’
चीन में ‘विजिट इंडिया र्इयर 2015’ को लांच किए जाने के अवसर पर प्रधानमंत्री के वीडियो संदेश का मूल पाठ

चीन में रहने वाले मेरे सभी मित्रों को मेरा नमस्कार! नी हाओ! आज “Visit India Year 2015” के अवसर पर Video के माध्यम से आपको संबोधित करते हुए मुझे बहुत ही ख़ुशी हो रही है। भारत और चीन के रिश्तों की डोर कुछ ऐसी है, जो हजारों वर्षों से हमें अटूट बंधन में बांधे हुए है। हम दोनों की विरासत प्राचीन सभ्यता हैं, जिनके बीच गहरे संबंध भी हैं। चीन के साथ मेरा निजी रूप से भी एक विशेष नाता है; मैं उसे बहुत गहरा रिश्ता समझता हूँ। मेरा जन्म जहाँ हुआ, वो गुजरात प्रदेश का एक छोटा सा गांव वडनगर; वो वह स्थान है जहाँ चीन के प्रसिद्द यात्री, शुआन जांग जब भारत आये थे, तो मेरे गांव भी आये थे। और कहते हैं कि बहुत लम्बे अरसे तक वो मेरे गांव में रहे थे। और जब भारत से वापस जाकर चीन में शुआन जांग शिआन क्षेत्र गए थे, और जब मुझे इस बात की जानकारी हुयी तो मुझे बड़ा आनंद हुआ कि वो राष्ट्रपति शी जिनपिंग जी का क्षेत्र है। ये भी एक बड़ा विशेष प्रकार का संकेत मैं समझता हूँ। ये सब सिर्फ इतिहास की बातें नहीं हैं। वर्तमान में भी हम उसी अटूट डोर से बंधे हैं। राष्ट्रपति शी जिनपिंग जब पिछले साल भारत आये, तो सबसे पहले उनसे, मैं गुजरात में ही मिला था। मैं स्वयं भी चीन की यात्रा कर चुका हूं। आपके देश में मेरा अनुभव बहुत ही अच्छा रहा। किताबों में चीन के बारे में बहुत कुछ पढ़ा था, लेकिन चीन जाकर जो अनुभव मैंने पाया, वो अद्वितीय था। जब भी मैं चीन गया, मेरी हमेशा मन में एक कसक रह जाती थी कि काश मेरे पास ज्यादा समय होता तो मैं चीन के हर क्षेत्र में जाता, हर इलाके में जाता, अधिकतम लोगों से मिलता, बहुत कुछ देखता। हमारी पुरातन सभ्यताओं ने दुनिया को बहुत कुछ दिया है। आने वाली सदी Asia की होगी। इस सदी में हमें एक बार फिर दुनिया को बहुत कुछ देना है, बहुत कुछ बताना है। इसके लिए ज़रूरी है कि हम एक-दूसरे को देखें, जाने, और समझें। और यह तब होगा जब हम, एक-दूसरे के यहाँ और बड़ी संख्या में आए-जाएँ… People to People Exchange। मैंने और राष्ट्रपति शी जिनपिंग ने पिछले साल ये फैसला लिया था कि 2015 चीन में “Visit India Year” होगा और 2016 भारत में “Visit China Year” होगा। इस साल आप भारत आइए, और शुआन जांग और फ़ा शिएन के कदमों में चलने का अनुभव कीजिये। बोध गया, सारनाथ, नालंदा और कुशीनगर जैसे अनगिनत स्थान हैं; आप इतिहास के पन्ने पलटिये। योग की जन्मभूमि भारत में गंगा नदी के किनारे कुछ आसन लगाइए। भारत की संस्कृति, विविधता और सौन्दर्य को अनुभव करिए। “अतिथि देवो भवः” – भारत में अतिथि को भगवान का रूप माना जाता है। Incredible India के Incredible आदर सत्कार का अनुभव करने के लिए मैं आपको भारत आने का आमंत्रण देता हूं। अंत में, सभी चीन वासियों को मैं नव वर्ष की शुभकामनाएं देना चाहता हूँ। चु चुंगो रेनमीन यांग निएन हाओ। शै शै! धन्यवाद!
प्रधानमंत्री ने कोरिया गणराज्य के राष्ट्रपति, इटली के प्रधानमंत्री और नॉर्वे के प्रधानमंत्री से मुलाकात की

प्रधानमंत्री श्री नरेन्‍द्र मोदी ने हैम्‍बर्ग में जी 20 शिखर सम्‍मेलन के अवसर पर आज कोरिया गणराज्‍य के राष्‍ट्रपति श्री एच. ई. मून से मुलाकात की। प्रधानमंत्री ने राष्‍ट्रपति चुनाव में जीत के लिए राष्‍ट्रपति मून को व्‍यक्तिगत तौर पर बधाई दी। राष्‍ट्रपति ने प्रधानमंत्री के बधाई वाले फोन कॉल और कोरियाई भाषा में ट्वीट को याद किया जिसे दक्षिण कोरिया के लोगों द्वारा गर्मजोशी से प्राप्‍त किया गया था। दोनों नेताओं ने भारत और दक्षिण कोरिया के बीच विशेष रणनीतिक साझेदारी को खासकर मेक इन इंडिया, डिजिटल इंडिया, स्‍टार्टअप इंडिया जैसे कार्यक्रमों में भागीदारी के जरिये और विकसित करने के लिए अपनी प्रतिबद्धता जताई। प्रधानमंत्री ने राष्ट्रपति मून को जल्‍द से जल्‍द भारत दौरे पर आने के लिए आमंत्रित किया जिसे स्वीकार कर लिया गया। इटली के प्रधानमंत्री महामहिम श्री पाओलो जेंतोलिनी के साथ प्रधानमंत्री मोदी की चर्चा द्विपक्षीय संबंधों को प्रोत्‍साहित करने खासकर व्‍यापार एवं निवेश और लोगों से लोगों के संपर्क को बढ़ावा देने पर केंद्रित रही। प्रधानमंत्री मोदी ने इसी साल नवंबर में भारत में आयोजित होने वाली खाद्य प्रसंस्‍करण प्रदर्शनी- वर्ल्‍ड फूड इंडिया में भाग लेने के लिए इटली को आमंत्रित किया। दोनों नेताओं ने द्विपक्षीय आर्थिक सहयोग को मजबूती देने के लिए दोनों देशों के मझोले उद्यमों के बीच बातचीत को प्रोत्‍साहित करने के महत्‍व पर जोर दिया। इटली के प्रधानमंत्री ने औद्योगिक क्षेत्र सहित अपने देश में हुए भारतीय निवेश की सराहना की। दोनों नेताओं ने जलवायु परिवर्तन की रोकथाम और अफ्रीका में विकास को बढ़ावा देने के लिए स्‍थायी समाधान तलाशने के लिए साथ मिलकर काम करने के तौर तरीकों पर भी चर्चा की। प्रधानमंत्री मोदी और नॉर्वे के महामहिम प्रधानमंत्री सुश्री अर्ना सोलबर्ग के साथ द्विपक्षीय मामलों खासकर आर्थिक संबंधों को मजबूत करने पर चर्चा की। प्रधानमंत्री मोदी ने नेशनल इनवेस्टमेंट एंड इंफ्रास्ट्रक्चर फंड में भागीदारी के लिए नॉर्वेजियन पेंशन फंड को आमंत्रित किया। नॉर्वे के प्रधानमंत्री ने यूएनजीए के तत्‍वाधान में आयोजित होने वाले ओसेन्‍स कॉन्‍फ्रेंस में भाग लेने के लिए भारत को आमंत्रित किया। स्‍थायी विकास लक्ष्‍यों (एसडीजी) को हासिल करने में सहयोग के संकेत के तौर पर प्रधानमंत्री सोलबर्ग ने बैठक के अंत में प्रधानमंत्री मोदी को एक फुटबॉल भेंट किया जिस पर एसडीजी अंकित था।
प्रधानमंत्री ने अभिनेता पुनीत राजकुमार के निधन पर शोक व्यक्त किया

प्रधानमंत्री श्री नरेन्द्र मोदी ने अभिनेता पुनीत राजकुमार के निधन पर गहरा दुख व्यक्त किया है। प्रधानमंत्री ने एक ट्वीट में कहा; “किस्मत के क्रूर फैसले ने एक गुणवान और प्रतिभाशाली अभिनेता पुनीत राजकुमार को हमसे छीन लिया है। यह उनके जाने की उम्र नहीं थी। आने वाली पीढ़ियां उन्हें उनके कार्यों और शानदार व्यक्तित्व के लिए प्यार से याद करेंगी। उनके परिवार और प्रशंसकों के प्रति संवेदना। ओम शांति।”
श्री अनुपम खेर के नेतृत्‍व में कलाकारों और लेखकों का प्रतिनिधिमंडल प्रधानमंत्री से मिला

श्री अनुपम खेर के नेतृत्‍व में 51 कलाकारों और लेखकों के प्रतिनिधिमंडल ने आज प्रधानमंत्री श्री नरेन्‍द्र मोदी से मुलाकात की। इससे पहले उन्‍होंने राष्‍ट्रपति को ज्ञापन सौंपा था। उन्‍होंने जनता के एक वर्ग द्वारा देश की छवि खराब करने के राजनैतिक एजेंडे के विरोध में अपनी चिंता व्‍यक्‍त की। उन्‍होंने इसे प्रधानमंत्री की विकास पहल को पटरी से उतारना बताया। प्रधानमंत्री ने कहा कि भारतीय संस्‍कृति सहिष्‍णुता से बड़ी चीज है। उन्‍होंने स्‍वीकृति संबंधी वार्ताओं पर जोर दिया।